KOMISSION ASETUS (EY) N:o 689/94,
annettu 28 päivänä maaliskuuta 1994,
lisäkiintiöiden avaamisesta Euroopan yhteisössä vuonna 1994 järjestettäviin messuihin osallistuvista tietyistä kolmansista maista peräisin olevien tiettyjen tekstiilituotteiden tuonnissa yhteisöön
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä 12 päivänä lokakuuta 1993 annetun neuvoston asetuksen (ETY) N:o 3030/93(1), sellaisena kuin se on viimeksi muutettuna komission asetuksella (ETY) N:o 195/94(2), ja erityisesti sen 8 artiklan,
sekä katsoo, että
asetuksen (ETY) N:o 3030/93 liitteessä V esitettyjen kiintiöiden lisäksi voidaan avata lisäkiintiöitä, kun erityiset olosuhteet sitä edellyttävät; komissiolle on esitetty hakemus lisäkiintiöiden avaamisesta vuonna 1994 pidettäviä messuja varten,
lisäkiintiöitä on jo myönnetty tietyille kolmansille maille aikaisempien vuosien messuja varten,
eurooppalaisia messuja varten on jo otettu käyttöön lisäkiintiöitä Kiinan kansantasavallasta peräisin olevien tekstiilituotteiden tuonnissa(3) ja tämän vuoksi olisi rajoitettava vuotta 1994 koskevien kiintiöiden avaaminen muista kolmansista maista kuin Kiinasta peräisin oleville tuotteille,
lisäkiintiöt on rajoitettava tuotteisiin, jotka viejämaat asettavat kyseisillä messuilla näytteille, sekä sen jäsenvaltion, jossa messut pidetään, toimivaltaisten viranomaisten oikeaksi todistamissa myyntisopimuksissa esitettyihin määriin,
lisäkiintiöiden liiallisen käytön estämiseksi olisi suotavaa kehottaa sitä jäsenvaltiota, jonka alueella messut pidetään, toisaalta toimimaan siten, että oikeaksi todistettujen sopimusten kattamien määrien kokonaissumma ei ole näille lisäkiintiöille vahvistettuja rajoituksia suurempi, ja toisaalta ilmoittamaan komissiolle messujen päättymisen jälkeen oikeaksi todistettujen sopimusten kattamien määrien kokonaissumma,
lisäkiintiöiden turvin yhteisöön tuotavien tuotteiden tuonnissa olisi sovellettava asetuksen (ETY) N:o 3030/93 säännöksiä, joita sovelletaan mainitun asetuksen liitteessä V vahvistettujen määrällisten rajoitusten piiriin kuuluviin tuotteisiin,
tuontilupahakemuksiin on lisäksi liitettävä kyseisten messujen yhteydessä allekirjoitettu ja sen jäsenvaltion, jossa messut pidetään, toimivaltaisten viranomaisten oikeaksi todistama sopimus,
lisäkiintiöiden moitteettoman hallinnon varmistamiseksi tuontilupien voimassaoloaika ei saisi olla yli kahtatoista kuukautta kyseisten messujen päättymisajankohdasta,
rikkomusten estämiseksi tuontilupien antaminen saa koskea ainoastaan tuotteita, jotka lastataan siinä toimittajamaassa, josta ne ovat peräisin, aikaisintaan kolmekymmentä päivää kyseisten messujen päättymisen jälkeen, ja
tässä asetuksessa säädetyt toimenpiteet ovat tekstiilikomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksella (ETY) N:o 3030/93 käyttöön otettujen tuonnin määrällisten rajoitusten lisäksi avataan Euroopan yhteisössä vuonna 1994 pidettäviä messuja varten tämän asetuksen liitteessä esitetyt lisäkiintiöt.
2 artikla
1. Edellä 1 artiklassa tarkoitetut lisäkiintiöt rajoitetaan tuotteisiin, jotka viejämaat ovat asettaneet näytteille kyseisillä messuilla, sekä kyseisillä messuilla allekirjoitetussa ja sen jäsenvaltion, jossa messut pidetään, toimivaltaisten viranomaisten oikeaksi todistamassa myyntisopimuksessa esitettyihin määriin.
2. Sen jäsenvaltion, jossa messut pidetään, toimivaltaistan viranomaisten on toimittava siten, että oikeaksi todistettujen sopimusten kattamien määrien kokonaissumma ei ole liitteessä vahvistettuja rajoituksia suurempi.
3. Kyseisen jäsenvaltion on ilmoitettava komissiolle viimeistään kolmekymmentä päivää messujen päättymisen jälkeen messujen aikana tehdyiksi todistettujen sopimusten kattamien määrien kokonaissumma. Nämä tiedot toimitetaan toimittajamaiden ja luokkien mukaan ryhmiteltyinä.
3 artikla
1. Jollei seuraavissa kohdissa toisin säädetä, sellaisten tuotteiden tuonti yhteisöön, joille on myönnetty lisäkiintiöitä, kuuluu asetuksen (ETY) N:o 3030/93 niiden säännösten soveltamisalaan, joita sovelletaan niiden tuotteiden tuonnissa, joita mainitun asetuksen liitteessä V vahvistetut määrälliset rajoitukset koskevat, lukuun ottamatta helpotuksiin liittyviä säännöksiä.
2. Tuontiluvat voidaan antaa ainoastaan esitettäessä vientilisenssi, jonka 9 kohdassa on merkintä messuista ja vuodesta, joita lupa koskee, ja johon on liitetty 2 artiklassa tarkoitettu alkuperäinen oikeaksi todistettu sopimus.
3. Tuontiluvat koskevat ainoastaan tuotteita, jotka toimitetaan yhteisöön siitä kolmannesta maasta, josta ne ovat peräisin, viimeistään kolmekymmentä päivää messujen päättymisen jälkeen.
4. Edellä olevien kohtien mukaisesti annettujen tuontilupien voimassaoloaika ei saa olla yli kahtatoista kuukautta messujen päättymisajankohdasta alkaen.
4 artikla
Tämä asetus tulee voimaan sinä päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä maaliskuuta 1994.